Petru Becheru (30 de ani), absolvent al Facultăţii de Matematică, având master în domeniul intelgenţei artificiale, în prezent doctorand, a devenit unul dintre cei mai importanţi martori în dosarul instrumentat de DNA împotriva primăriţei Craiovei, Lia Olguţa Vasilescu (PSD). Povestea a pornit după ce Becheru, preşedintele Asociaţiei de Proprietari „Romarta“ din Craiova, nu a fost de acord să semneze anumite documente pe care le-a considerat ilegale, în schimb, s-a decis să le spună anchetatorilor tot ceea ce ştie. Mai exact, în 2015, tânărul în vârstă de 30 de ani, a făcut un denunţ la Direcţia Naţională Anticorupţie împotriva Liei Olguţa Vasilescu, sesizând că ar fi vorba despre mai multe ilegalităţui comise în proiectele de reabilitare a faţadelor unor blocuri din centrul istoric al oraşului.

„Am mers în audienţă la primarul Craiovei şi i-am cerut să intru în legalitate cu toate documentele. În 2014, mi-a promis că va dispune să ni se dea factura şi garanţia pentru lucrările ce se vor efectua, cu condiţia să le permit muncitorilor să finalizeze lucrarea. Mi-a spus că pot să îi fac plângere la DNA, dacă vreau. Chiar a insitat, iar eu nu am putut să refuz o domană, aşa că i-am făcut plângere, în 2015“, a povestit, pentru „Adevărul”, Petru Becheru.

Becheru, martor principal în dosarul de la DNA care i-a adus, în martie, primăriţiei o noapte de arest preventiv, apoi la domiciliu şi, ulterior, control judiciar, scăpând, pe rând, de toate aceste măsuri, a început să fie atacat şi chiar ameninţat cu moartea de susţinătorii edilului Craiovei. Asta după ce Lia Olguţa Vasilescu şi-a „încălzit” fanii şi a postat pe pagina personală de Facebook documente din dosarul în care a fost trimisă în judecată. Postarea a stârnit foarte multe reacţii, cu atât mai mult cu cât tânărul susţine că primăriţa s-a folosit şi de o fotografie de-a lui, pentru a-i scoate în evidenţă un handicap fizic.

Mai exact, în urmă cu mai mulţi ani, Petru Becheru şi-a pierdut un ochi, încercând să îşi apere prietena de mai mulţi hulgani. Ca urmare a postării de pe Facebook a edilului, Becheru a fost jignit de susţinătorii Olguţei Vasilescu, fiind făcut „mamuţoi”, „nenoricit”, „pedofil”, „retardat”, „handicapt”, „drogat”. Drept urmare, tânărul a mers la DNA şi le-a cerut procurorilor să fie luate măsuri cu privire la acest lucru. Astfel, vineri, anchetatorii au cerut instanţei luarea măsurii preventive a controlului judiciar faţă de Lia Olguţa Vasilescu.

„Am fost ameninţat cu moartea şi este normal să îmi fie frică. Am fost sunat de unul dintre angajaţii Regiei Autonome de Transport Craiova şi rugat să îmi retrag plângerea şi să inventez motive medicale. Am fost invitat la cabana dânsului, unde să pot să stau liniştit o bună perioadă de timp. A ţinut să îmi aducă aminte şi că viaţa este scurtă. Eu o să îmi retrag plângerea doar dacă doamna primar încheie un acord de recunşoatere a infracţiunilor pe care le-a săvârşit. Chiar nu am nimic cu primarul Craiovei. Pur şi simplu, nu am vrut să fiu părtaş la ilegalităţile care s-au făcut. Eu nu am semnat până în momentul de faţă niciun document care nu este legal“, ne-a mai spus Petre Becheru.